नई दिल्ली

पूर्वी दिल्ली के शकरपुर इलाके में एक सॉफ्टवेयर इंजीनियर की 30 वर्षीय पत्नी ने अपने दो बच्चों को कथित तौर पर जहर खिलाया और फिर फांसी लगा कर आत्महत्या कर ली। मृत महिला की पहचान 30 वर्षीय नीतू और उसके बच्चों की पहचान तनिष्क (पांच साल) और रेयान (दो साल) के तौर पर हुई है। पुलिस को उसके कमरे की दीवार पर एक नोट लिखा हुआ मिला है जिसमें उसने अपने पति राहुल ठाकुर पर एक अन्य महिला से अवैध संबंध रखने का आरोप लगाया है।



भाभी से अवैध संबंध के कारण गईं तीन जानें!

भाभी से अवैध संबंधों के चलते राहुल ठाकुर पत्नी और बच्चों पर बिल्कुल भी ध्यान नहीं देता था। नीतू उनके इन संबंधों का विरोध करती थी। इस बात को लेकर अकसर पति-पत्नी के बीच अनबन रहती थी। इसी के चलते उसने पत्नी को घर खर्च के लिए पैसे देना भी बंद कर दिए थे। मजबूर होकर नीतू को खुद कॉल सेंटर में जॉब करनी पड़ी। पड़ोसियों के साथ-साथ नीतू के परिवार वालों ने भी राहुल पर भाभी से अवैध संबंधों के कारण नीतू की अनदेखी करने का आरोप लगाया।

पुलिस सूत्रों के अनुसार आरोपी राहुल के परिवार में मां माया देवी के अलावा बड़ा भाई राजेश ठाकुर, उनकी पत्नी और बच्चे हैं। राजेश ठाकुर अपने परिवार और मां के साथ पहली मंजिल पर रहते हैं, जबकि राहुल अपने परिवार के साथ दूसरी मंजिल पर रह रहा था। अवैध संबंधों का विरोध करने के कारण राहुल का अकसर अपनी पत्नी के साथ झगड़ा रहता था। पिछले कुछ महीने से राहुल ने पत्नी को घर खर्च के लिए पैसे देना भी बंद कर दिया था। इसके बाद भी नीतू ने हार नहीं मानी और खुद गुड़गांव स्थित कॉल सेंटर में जॉब करना शुरू कर दिया था।

गुरुवार को नीतू बच्चों के साथ घर में ही मौजूद थी, जबकि हर रोज की तरह राहुल गुरुवार को गुड़गांव स्थित अपने ऑफिस चला गया था। वह ऑफिस से जल्दी घर आ गया था, लेकिन पत्नी और बच्चों के पास जाने की बजाय वह पहली मंजिल पर ही रुक गया था। कई घंटे बाद जब उसने बच्चों की आवाज नहीं सुनी तो वह अपने फ्लोर पर पहुंचा। दरवाजे को धक्का मारकर जब वह अंदर घुसा तो दोनों बच्चे मृत पड़े थे, जबकि उसकी पत्नी फांसी के फंदे पर लटकी हुई थी।

पुलिस अधिकारी का कहना है कि पहली नजर में पुलिस ने दहेज हत्या और हत्या की धाराओं में मामला दर्ज कर लिया है। इलाके के एसडीएम पूरे मामले की जांच कर रहे हैं। एसडीएम की जांच रिपोर्ट के बाद आगे की कार्रवाई की जाएगी। राहुल फिलहाल अपने घर से फरार है, लेकिन बहुत जल्द उसे अरेस्ट कर लिया जाएगा।